भारत सरकार

(जनजातीय कार्य मंत्रालय)

राज्य सभा

अतारांकित प्रश्न संख्या 1103

उत्तर देने की तारीख : 29-07-2015

जनजातीय सलाहकार परिषदों का गठन

1103. श्री डी॰ पी॰ त्रिपाठीः

श्री बी॰ के॰ हरिप्रसादः

क्या जनजातीय कार्य मंत्री यह बताने की कृपा करेंगे किः

(क) उन राज्यों/संघ राज्य क्षेत्रों के नाम क्या है जिन्होंने जनजातीय सलाहकार परिषदों का गठन किया है और जिन्होंने अभी तक निर्देशों की अनुपालना नहीं की है;

(ख) क्या सरकार ने इस संबंध में महाराष्ट्र सहित राज्यों/संघ राज्य क्षेत्रों को परामर्श दिया है अथवा कोई एडवाइजरी जारी की है; और

(ग) यदि हां, तो तत्संबंधी ब्यौरा क्या है और इस संबंध में राज्यों/संघ राज्य क्षेत्रों की क्या प्रतिक्रिया है।

**उत्तर**

जनजातीय कार्य राज्य मंत्री

(श्री मनसुखभाई धांजीभाई वसावा)

(क) : संविधान की 5वीं अनुसूची के पैरा 4(1) के प्रावधान के अनुरूप अनुसूचित क्षेत्रों वाले राज्य नामतः आंध्र प्रदेश, छत्तीसगढ़, गुजरात, हिमाचल प्रदेश, झारखंड, मध्य प्रदेश, महाराष्ट्र, ओडिशा, राजस्थान तथा तेलंगाना में जनजातीय सलाहकार परिषद (टीएसी) स्थापित की गई है। इसके अलावा, दो अन्य राज्यों अर्थात तमिलनाडु और पश्चिम बंगाल में भी जनजातीय सलाहकार परिषद (टीएसी) स्थापित की गई है।

 उत्तराखंड राज्य सरकार के अनुरोध के प्रति उत्तर में जुलाई, 2010 में राज्य में जनजातीय सलाहकार परिषद (टीएसी) स्थापित करने के लिए उत्तराखंड राज्य सरकार को माननीय राष्ट्रपति जी के निर्देश भेजे गए हैं। राज्य सरकार ने जनजातीय सलाहकार परिषद (टीएसी) के गठन के संबंध में कोई सूचना नहीं भेजी है।

(ख) तथा (ग) : इस संबंध में इस मंत्रालय ने राज्यों/संघ राज्य क्षेत्रों को कोई सलाह नहीं भेजी है। यदि राज्य, जनजातीय सलाहकार परिषद (टीएसी) स्थापित करना चाहता तो उस राज्य में जनजातीय सलाहकार परिषद (टीएसी) के गठन के लिए प्रस्ताव प्रस्तुत करने की आवश्यकता है। इस प्रस्ताव की संबंधित मंत्रालयों/विभागों के साथ परामर्श करके मंत्रालय द्वारा जांच की जाती है।

\*\*\*\*\*